Lige nu har ManForce cirka 60 tyske håndværkere i gang over hele landet. Efterspørgslen er stigende på grund af mange store byggerier i Danmark lige nu.  Direktør Morten Kaas siger: - Vi mærker meget, at der er store byggerier som for eksempel supersygehusene i gang lige nu. De lidt mindre håndværksmestre får nu de opgaver, som de lidt større firmaer plejer at tage sig af, fordi de større firmaer er travlt optaget. Vorning Murerforretning fra Tjele har lige nu fire mand gående fra ManForce udover deres cirka 30 fastansatte danskere. De er glade for vikarerne, der fungerer som en slags buffer. - Vores ordrebøger er propfulde, så vi vil gerne være sikre på, at vi kan overholde vores aftaler, så vores kunder er glade og tilfredse. Der hjælper det at have de tyske murere, som vi har mulighed for at bruge i kortere eller længere perioder, siger Line Isaksen, Direktør i Vorning Murerforretning. Netop tyske håndværkere er efterspurgte, fordi de har en høj arbejdsmoral og faglig stolthed over deres arbejde. For murersvenden Haucke Budde fra Flensburg er arbejdet i Danmark da også både bedre betalt og mere udfordrende end tilsvarende i Tyskland. - Jeg kan tjene næsten en halv løn ekstra her i Danmark på en firedages uge, hvor vi har lidt længere arbejdsdage. Det giver så mulighed for, at jeg kan holde fri med familien om fredagen. Selve arbejdet er også bedre, fordi vi her laver rigtigt murerarbejde, som man næsten ikke ser i Tyskland mere, siger Haucke Budde, der lige nu arbejder på en byggeplads i Viborg. Vorning Murerforretning beskæftiger for øjeblikket fire tyske murere gennem ManForce og de er tilfredse med arbejdet. - De tyske håndværkere har den rigtige holdning og laver et fint stykke arbejde, så det er helt sikkert professionelle folk, siger Line Isaksen. Morten Kaas fra ManForce forventer at få endnu mere travlt i løbet af 2017 på grund af de mange store byggerier i Danmark lige nu. - Vi har faktisk sat stop for opsøgning af nye kunder, fordi de nu ringer af sig selv og skal bruge håndværkere over hele landet. Vi har som sagt 60 mand i gang lige nu, men jeg tror nærmere vi har 90 til efteråret, siger Morten Kaas, direktør i ManForce.

Referat:
Det nordjyske vikarbureau ManForce i Støvring har travlt med at skaffe tyske håndværkere til de danske byggepladser.